Peste un milion de imigranţi au pătruns în spaţiul Uniunii Europene în cursul anului 2015, a comunicat marţi Organizaţia Internaţională pentru Migraţie.

Traficanţii de persoane au obţinut un profit de cel puţin un miliard de dolari (910 milioane de euro), a declarat William Lacy Swing, directorul OIM.

"Traficanţii primesc între 2.000 şi 6.000 de dolari (1.800-5.500 de euro), în funcţie de câţi membri ai unei familii transportă şi în funcţie de reţeaua din care fac parte", a explicat Swing, potrivit site-ului agenţiei Reuters.

Conform estimărilor Organizaţiei Internaţionale pentru Migraţie, traficanţii care aduc imigranţi în Europa au avut profituri de peste 10 miliarde de dolari (9,1 miliarde de euro) în ultimii 15 ani.

"În mod categoric, sunt plătiţi foarte bine pentru servicii...", a spus William Swing.

Potrivit estimărilor OIM, 1.005.504 extracomunitari au intrat în Uniunea Europeană în 2015, trecând frontierele Greciei, Bulgariei, Italiei, Spaniei, Maltei şi Republicii Cipru. Aproximativ 450.000 de imigranţi provin din Siria, iar 186.000 din Afganistan.